16.6.2023
MT
Il-Ġurnal Uffiċjali tal-Unjoni Ewropea
C 214/161 Il-Ħamis 19 ta’ Jannar 2023
22.
Iqis li kundizzjonijiet xierqa ta' ħżin fil-portijiet jistgħu jiffaċilitaw u jiggarantixxu l-preservazzjoni tal-ħut u jgħinu l-inklużjoni kummerċjali, bil-għan li tittejjeb il-profittabbiltà tal-ħut billi tittieħed azzjoni indiretta fil-formazzjoni tal-prezzijiet; ifakkar, f'dan il-kuntest, fil-possibilitajiet previsti fl-OKS u mill-organizzazzjonijiet tal-produtturi;
23.
Huwa tal-fehma li l-FEMSA u l-programmi operattivi nazzjonali l-ġodda għandhom isaħħu u jipprovdu appoġġ ċar għas-sajd fuq skala żgħira, sabiex jikkontribwixxu biex jiġu żgurati s-sostenibbiltà u l-vijabbiltà futura tal-komunitajiet kostali numerużi li tradizzjonalment huma dipendenti fuq is-sajd, sabiex jiġu indirizzati l-problemi speċifiċi ta' dan is-settur u tiġi appoġġata l-ġestjoni lokali sostenibbli tas-sajd involut;
24.
Iqis li l-appoġġ mogħti mill-Istati Membri meta jimplimentaw l-FEMSA għandu jkun akkumpanjat biex jindirizza l-fallimenti strutturali, u b'hekk jikkontribwixxi għal żieda fid-dħul mis-sajd, jippromwovi l-impjiegi bi drittijiet fis-settur u jiżgura prezzijiet ġusti għall-produtturi, jappoġġa l-iżvilupp ta' attivitajiet relatati, upstream u downstream mis-sajd, jikkontribwixxi għall-iżvilupp u l-koeżjoni tar-reġjuni kostali f'qafas ta' sajd sostenibbli u futur għas-settur tas-sajd fuq skala żgħira;
25.
Jisħaq li, bil-ħsieb li tittejjeb ir-rata ta' eżekuzzjoni tal-finanzjament tal-FEMSA u jiġi żgurat li s-sajd fuq skala żgħira jkollu aċċess għall-appoġġ, huwa meħtieġ li jiġu eżaminati u implimentati miżuri biex jiġu ssimplifikati l-proċeduri, u b'hekk jitnaqqsu l-burokrazija, il-kumplessità u l-ħin ta' approvazzjoni tal-applikazzjonijiet; jiġi emendat il-proċess ta' finanzjament biex tingħata l-għajnuna u jiġi sostitwit b'sistema ta' prefinanzjament; u jintużaw bis-sħiħ il-limiti tal-finanzjament tal-fond;
26.
Jisħaq li l-UE hija nieqsa minn għodda biex tifhem il-firxa tal-investimenti tal-FEMS u tal-FEMSA fis-settur tas-sajd fuq skala żgħira, l-għadd ta' prattiki tajba ffinanzjati, it-twassil ta' riżultati konkreti u kif il-Gruppi ta' Azzjoni Lokali tas-Sajd qed jaħdmu u jimplimentaw b'mod effettiv il-PKS; jistieden lill-Kummissjoni tistabbilixxi tali għodda bħala pass fundamentali sabiex tifhem kif għandha żżid il-prattiki tajbin u tirreplika metodi tas-sajd virtużi fuq skala tal-UE kollha;
27.
Jistieden lill-Istati Membri jipprovdu assistenza teknika fil-livell lokali biex jiffaċilitaw l-aċċess tas-sajjieda fuq skala żgħira għall-finanzjament tal-UE u dak nazzjonali;
28.
Iwissi dwar l-età medja għolja tal-flotta tas-sajd fuq skala żgħira u jisħaq, f'dan ir-rigward, fuq il-ħtieġa li l-attività tas-sajd ta' dan is-segment issir attraenti għaż-żgħażagħ u n-nisa; jenfasizza l-ħtieġa li tiġġedded u tiġi aġġornata l-flotta fuq skala żgħira bil-għan li jittejbu s-sikurezza u l-kundizzjonijiet tal-għajxien abbord, tittejjeb l-effiċjenza enerġetika u s-segment isir aktar ekoloġiku, filwaqt li jiġi żgurat li ma jkun hemm l-ebda żieda fil-kapaċità tas-sajd fil-flotta ġenerali tas-sajd u tittejjeb is-sostenibbiltà soċjali u ekonomika tal-komunitajiet tas-sajd li jiddependu fuq il-flotta; f'dan il-kuntest, jenfasizza l-ħtieġa li jiġu indirizzati sitwazzjonijiet fejn il-bastimenti jkunu skadew u b'hekk jiżdiedu l-kostijiet tal-operat, tal-manutenzjoni u tar-riklassifikazzjoni (ekonomikament u ambjentalment), li min-naħa tagħhom jikkompromettu l-kundizzjonijiet ta' sikurezza garantiti matul l-operazzjonijiet; jisħaq li l-kriterji tat-tunnellaġġ gross biex titkejjel il-kapaċità tas-sajd, billi jiġi inkluż ukoll l-ispazju riżervat għall-faċilitajiet u l-kumdità tal-ekwipaġġ, jistgħu jfixklu l-modernizzazzjoni tal-bastimenti tas-sajd u t-titjib tant meħtieġ tal-kundizzjonijiet tax-xogħol tal-flotta tas-sajd fuq skala żgħira; jistieden, f'dan ir-rigward, lill-Kummissjoni tirrevedi dawn il-kriterji u dispożizzjonijiet interkonnessi oħra sabiex tinstab soluzzjoni li tista' tiżgura bilanċ tal-ħtiġijiet tal-ħaddiema tas-sajd fuq skala żgħira mal-ħtieġa li jiġi żgurat li l-kapaċità tas-sajd tal-flotta tal-UE ma tiżdiedx;
29.
Itenni li l-appoġġ għat-tiġdid u/jew il-modernizzazzjoni meħtieġa tal-flotta huwa meħtieġ għat-titjib tas-sikurezza, il-kundizzjonijiet tax-xogħol u s-sostenibbiltà ekonomika u ambjentali tal-attivitajiet; jisħaq, madankollu, li dan għandu jinkiseb biss mingħajr ma tiżdied il-kapaċità tas-sajd;
30.
Huwa tal-fehma li jekk tiġi injorata l-ħtieġa tat-tiġdid tal-flotta u l-manutenzjoni u t-titjib tal-bastimenti, b'mod partikolari iżda mhux esklussivament, ta' bastimenti skaduti u ineffiċjenti, dan jipperikola l-futur tas-sajd fuq skala żgħira, speċjalemnt fir-reġjuni ultraperiferiċi;
31.
Jirrimarka li l-FEMSA jipprovdi opportunitajiet għal investimenti fis-sikurezza, kundizzjonijiet tal-għajxien aħjar u rendiment tal-enerġija għall-bastimenti, li jistgħu jkunu ta' benefiċċju wkoll għall-flotta kostali u artiġjanali fuq skala żgħira, u li dan għandu joffri wkoll opportunitajiet ta' finanzjament għat-tiġdid, ir-ristrutturar u r-restawr tal-bastimenti, u x-xiri ta' bastimenti ġodda fil-flotta tas-sajd fuq skala żgħira – speċjalment fil-każijiet identifikati fejn din il-flotta hija ta' età medja avvanzata u ma tiggarantixxix kundizzjonijiet essenzjali ta' sikurezza u operabbiltà – kif ukoll għal żidiet fis-saħħa